Diari Oficial de la Generalitat Valenciana


Sumari del DOGV 9994, del 27-11-2024 (2024/12488)

RESOLUCIÓ de 8 de novembre de 2024, per la qual s'acorda l'acceptació de la cessió gratuïta d'ús a favor de la Generalitat de 170 m² de l'entreplanta de l'immoble de titularitat municipal situat al carrer d'Orfelino Almela, 10, del municipi de Segorbe.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9994

Data del DOGV
:   27-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12042

CVE
:   ZCPF-X-8512-19689

Data del document
:   08-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

En data 17 de juliol de 2024 té entrada en la Direcció General de Patrimoni, de la Conselleria d'Hisenda, Economia i Administració Pública, un ofici de la Vicepresidència Segona i Conselleria de Servicis Socials, Igualtat i Vivenda (actual Vicepresidència i Conselleria de Servicis Socials, Igualtat i Vivenda) de proposta d'acceptació de la cessió d'ús gratuït a la Generalitat realitzada per l'Ajuntament de Segorbe de 170 m2 de l’entreplanta de l'immoble siti al carrer d’Orfelino Almela, 10, de la mateixa localitat.

Esta proposta s'acompanya del certificat del secretari de l'Ajuntament, de data 3 de febrer de 2022, de la sessió plenària celebrada el dia 2 de febrer de 2022, mitjançant la qual es va adoptar l'acord municipal de cessió d'ús gratuït de la superfície de 170 m² de l’esmentat immoble a la Generalitat, concretament a la llavors Conselleria d'Igualtat i Polítiques Inclusives (Direcció General de l'Institut Valencià de les Dones), actual Vicepresidència i Conselleria de Servicis Socials, Igualtat i Vivenda, amb la finalitat de destinar-lo a la implantació d'un servici integral itinerant per a l'atenció a la violència de gènere en les zones rurals i d'interior i per a la vida independent.

L'objecte de cessió es correspon amb un local de 170 m2 de superfície construïda en l’entreplanta de l'immoble de titularitat municipal, bé patrimonial, la superfície del qual queda identificada mitjançant plànol aportat per la Vicepresidència i Conselleria de Servicis Socials, Igualtat i Vivenda en data 29 d'octubre de 2024. L'immoble està inscrit en el Registre de la Propietat de Segorbe, finca registral 22114, tom 603, llibre 203, foli 94. La part de l'immoble cedit forma part de l'edifici matriu que consta en el Registre amb número de finca registral 7303.

El local està distribuït en cinc estances que es corresponen amb una sala de reunions, un despatx, dos vestuaris, un magatzem i els espais de comunicació consistents en *hall*  d'entrada i passadís.

La cessió es realitza en els termes de l'article 182 de la Llei 8/2010, de 23 de juny, de règim local de la Comunitat Valenciana, que regula la cessió de béns a altres administracions públiques.

Així mateix, la cessió es realitza segons el que s'establix en l'article 187 de l’esmentada llei, el qual estipula en el punt 1: «Les entitats locals poden cedir l'ús de béns patrimonials directament o per concurs, de manera gratuïta o amb la prestació que puga acordar-se, a altres administracions públiques o entitats privades sense ànim de lucre per a destinar-los a fins d'utilitat pública i interés social, relacionats amb la prestació de servicis socials, sanitaris, activitats educatives, culturals, esportives o altres anàlogues que redunden en benefici dels veïns…», i en el punt 2: «El termini màxim de la cessió d'ús dels béns serà de 30 anys.»

L'article 109.2 del Reglament de béns de les entitats locals, aprovat pel Reial decret 1372/1986, de 13 de juny, establix: «Els béns immobles patrimonials no podran cedir-se gratuïtament sinó a entitats o institucions públiques per a fins que redunden en benefici dels habitants del terme municipal…»

D'altra banda, hi és aplicable l'article 44 de la Llei 14/2003, de 10 d'abril, de patrimoni de la Generalitat, el qual establix en el punt 1: «La Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat.»

Finalment, l'article 27.2.c) de l’esmentada Llei 14/2003 disposa que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servici públic. Per consegüent, una vegada formalitzada la cessió d'ús gratuïta, l'immoble quedarà automàticament afectat al servici públic i adscrit a la Vicepresidència i Conselleria de Servicis Socials, Igualtat i Vivenda.

En conseqüència, en virtut del que es disposa en l’esmentada normativa, i fent ús de les atribucions conferides per la legislació vigent,

RESOLC

*Primer*

Acceptar la cessió gratuïta d'ús realitzada per l'Ajuntament de Segorbe a favor de la Generalitat (Vicepresidència i Conselleria de Servicis Socials, Igualtat i Vivenda) d'un local de 170 m2 de superfície construïda de l’entreplanta de l'immoble de titularitat municipal, qualificat com a bé patrimonial, siti al carrer d’Orfelio Almela, 10, de Segorbe, superfície identificada mitjançant plànol aportat per la Vicepresidència i Conselleria de Servicis Socials, Igualtat i Vivenda en data 29 d'octubre de 2024.

*Segon*

La cessió es realitza amb la condició de destinar la superfície cedida de l'immoble a la implantació per part de la Vicepresidència i Conselleria de Servicis Socials, Igualtat i Vivenda d’un servici integral itinerant per a l'atenció a la violència de gènere en les zones rurals i d'interior i per a la vida independent. La cessió es mantindrà mentres dure la prestació d'este servici, s'arribe al termini màxim de cessió o si l'Ajuntament requerira reclamar-lo per causa justificada.

*Tercer*

La cessió gratuïta i temporal de l'ús del bé cedit se sotmet a les condicions següents:

– Les instal·lacions seran destinades exclusivament a la realització dels fins i activitats que fonamenten la cessió.

– L'Ajuntament no es fa responsable de les activitats que es realitzen en les instal·lacions cedides, ni dels danys materials o personals que pogueren produir-se dins d'estes.

– El cessionari es farà càrrec de mantindre el bon estat de les instal·lacions, així com de la seua neteja i higiene.

– El cessionari es farà càrrec de tots els gastos que genere el funcionament del servici i del seu manteniment, inclòs tot tipus de subministraments.

– El cessionari no podrà realitzar obres ni reformes sense autorització expressa de l'Ajuntament, si bé podria adaptar-les a les necessitats del servici.

*Quart*

Seran causes d'extinció de la cessió les següents:

– No destinar les instal·lacions als fins i activitats per als quals van ser cedides.

– L'incompliment de la normativa de seguretat vigent.

– L'incompliment de les condicions establides en esta resolució.

– La necessitat urgent del bé de l'Ajuntament per a la prestació de servicis de competència pròpia, que no donarà dret d'indemnització al cessionari.

– Que el cessionari deixe de prestar el servici per al destí del qual ha sigut cedit per este ajuntament.

*Quint*

El termini màxim de cessió és de deu anys, que podran prorrogar-se fins al màxim legal de trenta anys. Transcorregut el termini de la cessió o extingida esta per qualsevol de les causes indicades, els béns revertiran a l'Ajuntament amb tots els seus components i accessoris, sense que el cessionari puga sol·licitar compensació econòmica o indemnització, i quedarà expedita la possibilitat d'utilització del desnonament administratiu si fora necessari.

*Sext*

Notificar esta resolució a l'Ajuntament de Segorbe, així com a la Vicepresidència i Conselleria de Servicis Socials, Igualtat i Vivenda, i procedir a la publicació en el *Diari Oficial de la Generalitat Valenciana*.

Contra este acte, que posa fi a la via administrativa, es podrà interposar un recurs contenciós administratiu en el termini de dos mesos, a comptar a partir de l'endemà de la notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'administració requeridora l’haja conegut, de conformitat amb el que es disposa en l'article 44 de l'esmentada Llei 29/1998.

  

València, 8 de novembre de 2024

(p. d. Resolució 12.02.2024; DOGV 9792, 20.02.2024)

Antonio Joaquín Woodward Poch

Director general de Patrimoni